Mme ga se gone gotlhe. Boroko bo dira gore go nne motlhofo gore mmele wa rona o senye diatomo—e leng dimolekhule tse go tweng ke tsone di amang disele tse di dirang gore motho a tsofale le tse di bakang kankere. Mo patlisisong ya bosheng jaana e e neng ya dirwa kwa Yunibesithing ya Chicago, makawana a a itekanetseng sentle a le 11 a ne a letlwa gore a fetse malatsi a le marataro a robala diura di le nnè fela ka letsatsi. Kwa bokhutlong jwa malatsi a marataro ano, disele tsa bone tsa mmele di ne di bereka jaaka disele tsa batho ba ba nang le dingwaga di le 60, e bile selekanyo sa sukiri e ba neng ba na le yone mo mading se ne se lekana le sa batho ba ba tshwerweng ke bolwetse jwa sukiri! Go itima boroko go ama go tlhagisiwa ga disele tse ditshweu le horomone e e bidiwang cortisol, mme seno se dira gore motho a tshwaediwe ke megare bonolo le gore a nne le mathata a a amanang le modikologo wa madi.